b'\n_START_ARTICLE_\nNatchezit\n_START_SECTION_\nHistoria\n_START_PARAGRAPH_\nTutkimusmatkailija Robert Cavelier de La Salle tapasi ensimm\xc3\xa4isen\xc3\xa4 eurooppalaisena natchezeja 1680-luvun aikana ja nimesi koko kansan heid\xc3\xa4n p\xc3\xa4\xc3\xa4kyl\xc3\xa4ns\xc3\xa4 mukaan. Saman vuosisadan lopulla ensimm\xc3\xa4iset ranskalaiset jesuiitat asettuivat natchezien suurimpaan kyl\xc3\xa4\xc3\xa4n Louisianaan ja perustivat sinne l\xc3\xa4hetysaseman 1700-luvun alussa. Natchezit eiv\xc3\xa4t olleet erityisen innostuneita katolisesta l\xc3\xa4hetysty\xc3\xb6st\xc3\xa4 ja pieni\xc3\xa4 kahakoita esiintyi. Vuonna 1716 ranskalainen Jean-Baptiste le Moine miehineen teki sotaretken natchezien maahan. Samana vuonna perustettiin Fort Rosalien linnake turvaamaan seudulle levinnytt\xc3\xa4 ranskalaisten asutusta._NEWLINE_1720-luvulla natchezien ja ranskalaisten v\xc3\xa4linen j\xc3\xa4nnite kasvoi. Rauhantahtoisen ja diplomaattisesti helposti l\xc3\xa4hestytt\xc3\xa4v\xc3\xa4n p\xc3\xa4\xc3\xa4llikk\xc3\xb6 Tatuoidun K\xc3\xa4\xc3\xa4rmeen (Tattooed Serpent) kuolema huononsi merkitt\xc3\xa4v\xc3\xa4sti kansojen keskin\xc3\xa4isi\xc3\xa4 suhteita. Louisianan uusi kuvern\xc3\xb6\xc3\xb6ri Sieur Chepart kohteli natchezeja ylimielisesti ja p\xc3\xa4\xc3\xa4tti, ett\xc3\xa4 n\xc3\xa4iden p\xc3\xa4\xc3\xa4kyl\xc3\xa4 evakuoitaisiin sinne perustettavan suuren plantaasin tielt\xc3\xa4. Kansan ranskalaismielinen kuningatar\xc3\xa4iti oli valmis taipumaan kuvern\xc3\xb6\xc3\xb6rin tahtoon. H\xc3\xa4nen poikansa Suuri aurinko kallistui natchezien ylimp\xc3\xa4n\xc3\xa4 hallitsijana kuitenkin sen enemmist\xc3\xb6n puolelle, joka vastusti kuvern\xc3\xb6\xc3\xb6ri\xc3\xa4. Yleisesti on my\xc3\xb6s uskottu Etel\xc3\xa4-Carolinan englantilaisten kauppiaiden ja n\xc3\xa4iden liittolaisina toimineiden chickasawien kiihottaneen natchezeja Ranskaa vastaan._NEWLINE_Natchezit kokosivat sotureita eri kylist\xc3\xa4 ja iskiv\xc3\xa4t sek\xc3\xa4 Fort Rosalieen ett\xc3\xa4 Mississipin jokilaakson ranskalaisasutuksille. 250 ranskalaista surmattiin, kuvern\xc3\xb6\xc3\xb6ri heid\xc3\xa4n joukossaan. Ranskalaiset ker\xc3\xa4siv\xc3\xa4t New Orleansista rangaistusretkikunnan, joka tunkeutui natchezien maaseudulle ja h\xc3\xa4vitti j\xc3\xa4rjestelm\xc3\xa4llisesti n\xc3\xa4iden kyl\xc3\xa4t. Choctawit, joiden oli tarkoitus puolustaa natchezeja, liittyiv\xc3\xa4t ranskalaisiin joukkoihin ja lis\xc3\xa4siv\xc3\xa4t natchezien ahdinkoa. Hajalleen ly\xc3\xb6dyt natchezit pakenivat chickasawien, creekien ja cherokeiden kyliin. Osa pienist\xc3\xa4 pakolaisryhmist\xc3\xa4 jatkoi hy\xc3\xb6dyt\xc3\xb6nt\xc3\xa4 sotaansa Ranskaa vastaan. Vangeiksi otetuista natchezit myytiin orjina Santo Domingoon._NEWLINE_Muihin kansoihin liittyneet natchezit sulautuivat v\xc3\xa4hitellen is\xc3\xa4nt\xc3\xa4kansoihinsa ja muuttivat Oklahomaan 1830-luvulla.\n_START_SECTION_\nYhteiskunta\n_START_PARAGRAPH_\nNatchezien uskonnollinen ja sosiaalinen el\xc3\xa4m\xc3\xa4 keskittyi suuren muinaisen maakummun ymp\xc3\xa4rille heid\xc3\xa4n p\xc3\xa4\xc3\xa4kyl\xc3\xa4ss\xc3\xa4\xc3\xa4n. Aiemmin seremonioiden keskuspaikkana toiminut Emerald Mound oli hyl\xc3\xa4tty 1600-luvun aikana tuntemattomasta syyst\xc3\xa4. Jokaisesta natchezien kyl\xc3\xa4st\xc3\xa4 l\xc3\xb6ytyi my\xc3\xb6s omat erilliset kumpunsa sek\xc3\xa4 p\xc3\xa4\xc3\xa4llik\xc3\xb6it\xc3\xa4 ja yhteisi\xc3\xa4 kokoontumisia varten._NEWLINE_Natchezien neliluokkainen yhteiskunta eli ehdottoman monarkian alaisuudessa. Ylint\xc3\xa4 hallitsijaa eli kuningasta kutsuttiin Suureksi auringoksi. H\xc3\xa4nt\xc3\xa4 kannettiin kantotuolissa ja h\xc3\xa4nen valtansa oli rajaton. Muut samaan luokkaan kuuluneet ihmiset olivat hallitsijan sukulaisia, joista valittiin sotap\xc3\xa4\xc3\xa4llik\xc3\xb6t ja papit. Heid\xc3\xa4t tunnettiin "Pikku aurinkoina". Kuninkaan sisaria kutsuttiin "Aurinkonaisiksi" ja heid\xc3\xa4n vaikutusvaltansa oli suuri kansan keskuudessa. Toinen arvoluokka koostui "Jalosukuisista". Kolmanteen s\xc3\xa4\xc3\xa4tyyn kuuluivat "Kunnioitetut ihmiset". Alin yhteiskuntaluokka muodostui tavalliseen ty\xc3\xb6v\xc3\xa4keen kuuluvista "Haisijoista" (Stinkards). Kaikki ylemm\xc3\xa4t s\xc3\xa4\xc3\xa4dyt suhtautuivat heihin avoimen halveksivasti._NEWLINE_Natchezien kastij\xc3\xa4rjestelm\xc3\xa4\xc3\xa4n sis\xc3\xa4ltyi muuan erikoisuus, joka teki siit\xc3\xa4 monimutkaisen ja vaikeasti ymm\xc3\xa4rrett\xc3\xa4v\xc3\xa4n. Ylimm\xc3\xa4t s\xc3\xa4\xc3\xa4dyt eiv\xc3\xa4t saaneet ottaa puolisoa omasta luokastaan. Heid\xc3\xa4n oli pakko naida haisija, joka mahdollisti luokkien v\xc3\xa4lisen veren sekoittumisen kesken\xc3\xa4\xc3\xa4n. Samalla arvoluokassa pudottiin yksi taso alasp\xc3\xa4in. Haisijoille oli avioliiton ohella suotu my\xc3\xb6s toinen mahdollisuus nousta luokkaa ylemm\xc3\xa4ksi. T\xc3\xa4m\xc3\xa4 oli oman lapsen luovuttaminen uhrilahjana kuolleelle p\xc3\xa4\xc3\xa4llik\xc3\xb6lle  Yhteiskuntaj\xc3\xa4rjestelm\xc3\xa4n peruspiirteen\xc3\xa4 oli se, ett\xc3\xa4 miehet hallitsivat, mutta s\xc3\xa4\xc3\xa4ty m\xc3\xa4\xc3\xa4r\xc3\xa4ytyi naisten puolelta tulevan polveutumisen mukaan. Suuren auringon pojasta ei voinut tulla uutta kuningasta, vaan uuden hallitsijan valitsivat naispuoliset pikku auringot.\n_START_SECTION_\nUhrit\n_START_PARAGRAPH_\nKun Natchesien kuningas kuoli seurasivat h\xc3\xa4nt\xc3\xa4 hautaan vaimot ja palvelijat, jotka uhrattiin tilaisuuden aikana. Samoin kuninkaan arvokkain omaisuus, johon saattoi kuulua my\xc3\xb6s eurooppalaisen kaupan mukana hankittua tavaraa, haudattiin h\xc3\xa4nen mukanaan. Vuonna 1725 tapahtuneesta p\xc3\xa4\xc3\xa4llikk\xc3\xb6 Tatuoidun K\xc3\xa4\xc3\xa4rmeen hautajaistilaisuudesta on tutkimusmatkailija Le Page du Pratzin dokumentoidut todisteet. Uhratuksi aiotut asettuivat istumaan uhritemppelin eteen levitetylle matolle ja turruttivat aistinsa juomalla veteen siroteltua tupakkaa. Py\xc3\xb6velein\xc3\xa4 toimivat sukulaiset kuristivat huumatut uhrit heid\xc3\xa4n kaulaansa asetetulla k\xc3\xb6ydell\xc3\xa4. Joskus aviopari saattoi uhrata lapsensa Suuren auringon hautajaisriiteiss\xc3\xa4 v\xc3\xa4ltty\xc3\xa4kseen t\xc3\xa4m\xc3\xa4n lahjoituksen avulla tulematta itse uhratuksi my\xc3\xb6hemmin.  Arkeologisten tutkimusten ja my\xc3\xb6hempien aikojen historioitsijoiden mukaan kuninkaallisen henkil\xc3\xb6n kuolema natchezien yhteiskunnassa saattoi joskus maksaa jopa sadan ihmisen hengen.\n_START_SECTION_\nNaiset ja avioliitto\n_START_PARAGRAPH_\nNuorten naisten siveys ei ollut natchezien keskuudessa arvostettua. Tyt\xc3\xb6t esittiv\xc3\xa4t kyliin saapuville ranskalaisille viettelevi\xc3\xa4 tansseja ja myiv\xc3\xa4t itsens\xc3\xa4 orjiksi ja jalkavaimoiksi sotilaille ja kauppiaille. Joskus he asuivat is\xc3\xa4nt\xc3\xa4ns\xc3\xa4 luona kuukausia, eiv\xc3\xa4tk\xc3\xa4 tunteneet h\xc3\xa4pe\xc3\xa4\xc3\xa4 siirtyess\xc3\xa4\xc3\xa4n ranskalaiselta toiselle. Parhaimmillaan tyt\xc3\xb6t ker\xc3\xa4siv\xc3\xa4t suuret my\xc3\xb6t\xc3\xa4j\xc3\xa4iset. Heid\xc3\xa4n vanhempansa eiv\xc3\xa4t n\xc3\xa4hneet tytt\xc3\xa4riens\xc3\xa4 k\xc3\xa4yt\xc3\xb6ksess\xc3\xa4 mit\xc3\xa4\xc3\xa4n s\xc3\xa4\xc3\xa4dyt\xc3\xb6nt\xc3\xa4. Jos tytt\xc3\xb6 tuli raskaaksi valkoiselle miehelle h\xc3\xa4nen vanhempansa ottivat vastasyntyneen pois, mik\xc3\xa4li lapsen \xc3\xa4iti niin tahtoi. _NEWLINE_20 - 25-vuotiaina natchez-tyt\xc3\xb6t solmivat avioliiton. Avioero oli tuntematon. Miehet saattoivat lainata vaimojaan sek\xc3\xa4 yst\xc3\xa4vien ett\xc3\xa4 vieraiden k\xc3\xa4ytt\xc3\xb6\xc3\xb6n ilman mustasukkaisuutta.\n_START_SECTION_\nNatchezit tutkimuskohteena\n_START_PARAGRAPH_\nVaikka joitain seikkoja natchezien yhteiskunnasta tiedet\xc3\xa4\xc3\xa4n, tutkijat kiistelev\xc3\xa4t yh\xc3\xa4 sen tarkasta rakenteesta. Ymp\xc3\xa4rist\xc3\xb6\xc3\xb6n verrattaessa natchezien yhteiskunta ja kulttuuri ovat vaikuttaneet pitk\xc3\xa4lle kehittyneilt\xc3\xa4. Niist\xc3\xa4 l\xc3\xb6ydetty selv\xc3\xa4 yhteys niin Mesoamerikan intiaanikulttuureihin kuin muinaisiin Pohjois-Amerikan temppelikummunrakentajiin. St. Louisin l\xc3\xa4hell\xc3\xa4 sijainneen Cahokian tuhoutuneen kumpukaupungin kaivauksissa on paljastunut monia natchezien kulttuuriin ja yhteiskuntaan rinnastettavia piirteit\xc3\xa4.'